KOMMISSIONENS FORORDNING (EF) Nr. 744/98 af 2. april 1998 om niende ændring af forordning (EF) nr. 913/97 om undtagelsesforanstaltninger til støtte for markedet for svinekød i Spanien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

På grund af udbrud af klassisk svinepest i visse produktionsområder i Spanien blev der ved Kommissionens forordning (EF) nr. 913/97 (3), senest ændret ved forordning (EF) nr. 503/98 (4), fastsat undtagelsesbestemmelser til støtte for markedet for svinekød i denne medlemsstat;

ved beslutning 97/285/EF af 30. april 1997 om beskyttelsesforanstaltninger mod klassisk svinepest i Spanien (5), senest ændret ved beslutning 98/93/EF (6), vedtog Kommissionen veterinære og handelsmæssige restriktioner for en række veterinærdistrikter (comarcas) i provinserne Segovia, Madrid og Toledo; afsætningen af smågrise i de områder, hvor der er overskud af disse dyr, er derfor blevet forbudt midlertidigt; smågrise, der er opdrættet i disse områder, bør derfor medtages i de støtteforanstaltninger, som er fastsat i forordning (EF) nr. 913/97;

på grund af den fortsatte anvendelse af veterinære og handelsmæssige restriktioner og deres anvendelse i nye områder, herunder provinsen Lerida, bør antallet af fedesvin, der kan leveres til myndighederne, forhøjes, så undtagelsesforanstaltningerne kan videreføres i de kommende uger;

de restriktioner i den frie bevægelighed for smågrise, der har været gældende i flere uger i provinserne Segovia, Madrid og Toledo, medfører en betydelig forøgelse af dyrenes vægt og dermed en utålelig situation med hensyn til deres velfærd; forordningen bør derfor anvendes fra den 18. marts 1998;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

I forordning (EF) nr. 913/97 foretages følgende ændringer:

1) Artikel 2 affattes således:

»Artikel 2

1. Der kan kun leveres dyr, der er opdrættet i beskyttelseszonerne og overvågningszonerne inden for de i bilag II, del 1, til denne forordning nævnte administrative regioner, og kun såfremt de veterinærbestemmelser, som de spanske myndigheder har fastsat, gælder i disse zoner på dagen for leveringen af dyrene.

2. Der kan kun leveres smågrise, der er opdrættet i de administrative regioner, som er omhandlet i bilag II, del 2, til denne forordning, og kun såfremt veterinærbestemmelserne i beslutning 97/285/EF gælder i disse zoner på dagen for leveringen af dyrene.«

2) I artikel 4, stk. 5, ændres »nævnt i bilag II« til »nævnt i bilag II, del 1«.

3) Bilag I affattes som angivet i bilag I til nærværende forordning.

4) Bilag II affattes som angivet i bilag II til nærværende forordning.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 18. marts 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. april 1998.

På Kommissionens vegne

Franz FISCHLER

Medlem af Kommissionen

(1) EFT L 282 af 1. 11. 1975, s. 1.

(2) EFT L 349 af 31. 12. 1994, s. 105.

(3) EFT L 131 af 23. 5. 1997, s. 14.

(4) EFT L 63 af 4. 3. 1998, s. 12.

(5) EFT L 114 af 1. 5. 1997, s. 47.

(6) EFT L 18 af 23. 1. 1998, s. 35.

BILAG I

»BILAG I

Samlet maksimalt antal dyr fra den 6. maj 1997:

>TABELPOSITION>

BILAG II

»BILAG II

Del 1

- I provinsen Lerida, beskyttelseszonerne og overvågningszonerne som fastsat i bilag I og II til bekendtgørelse af 9. marts 1998 fra det katalanske Generalitat, offentliggjort i provinsens lovtidende af 16. marts 1998, side 3488.

- I provinsen Segovia, beskyttelseszonerne og overvågningszonerne som fastsat i bilag I og II til bekendtgørelse af 19. januar 1998 fra Junta de Castilla y León, offentliggjort i provinsens lovtidende af 20. januar 1998, side 619.

- I provinsen Madrid, beskyttelseszonerne og overvågningszonerne som fastsat i bilag I og II til bekendtgørelse af 14. januar 1998 fra Comunidad de Madrid, offentliggjort i provinsens lovtidende af 16. januar 1998, side 11.

- I provinsen Toledo, beskyttelseszonerne og overvågningszonerne som fastsat i bilag I og II til bekendtgørelse af 13. januar 1998 fra Junta de Comunidades de Castilla-La Mancha, offentliggjort i provinsens lovtidende af 16. januar 1998, side 319.

Del 2

De veterinærdistrikter (comarcas) i provinserne Segovia, Madrid og Toledo, der er omhandlet i bilag I til beslutning 97/285/EF.«